CELEX: 32022R0629
Language: hu
Date: 2022-01-12 00:00:00
Title: A Bizottság (EU) 2022/629 felhatalmazáson alapuló rendelete (2022. január 12.) az (EU) 2017/583 felhatalmazáson alapuló rendeletben meghatározott szabályozástechnikai standardoknak az egyes nem tulajdonviszonyt megtestesítő eszközökre alkalmazandó, az eszközre jellemző nagyságrend meghatározásához használt likviditási küszöbértékek és kereskedési percentilisek kiigazítása tekintetében történő módosításáról (EGT-vonatkozású szöveg)

2022.4.13.   
               
               
                  HU
               
               
                  Az Európai Unió Hivatalos Lapja
               
               
                  LI 115/1
               
            
         A BIZOTTSÁG (EU) 2022/629 FELHATALMAZÁSON ALAPULÓ RENDELETE
         (2022. január 12.)
         az (EU) 2017/583 felhatalmazáson alapuló rendeletben meghatározott szabályozástechnikai standardoknak az egyes nem tulajdonviszonyt megtestesítő eszközökre alkalmazandó, az eszközre jellemző nagyságrend meghatározásához használt likviditási küszöbértékek és kereskedési percentilisek kiigazítása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi eszközök piacairól és a 648/2012/EU rendelet módosításáról szóló, 2014. május 15-i 600/2014/EU európai parlamenti és tanácsi rendeletre (1) és különösen annak 9. cikke (5) bekezdésének harmadik albekezdésére,
         mivel:
         
                     (1)
                  
                  
                     Az (EU) 2017/583 felhatalmazáson alapuló bizottsági rendelet (2) a kötvényekre, strukturált pénzügyi termékekre, kibocsátási egységekre és származtatott termékekre alkalmazandó átláthatósági követelményeket határoz meg. Az említett követelmények zökkenőmentes végrehajtásának biztosítása érdekében az említett felhatalmazáson alapuló rendelet 2019-től kezdődően egyes átláthatósági küszöbértékek alkalmazásának évenkénti fokozatos bevezetését írja elő. Ez a szakaszos bevezetés lehetővé teszi a megfelelő átláthatósági kötelezettségek alkalmazásának fokozatos kiterjesztését. Ez mindenekelőtt az „átlagos napi ügyletszám” kritériumát érinti, amelyet azon kötvények meghatározásához használnak, amelyeknek likvid piacuk van, valamint az eszközre jellemző nagyságrend meghatározásához használt kereskedési percentiliseket érinti, amelyek lehetővé teszik a kereskedés előtti átláthatósági kötelezettségek alóli mentességet.
                  
               
                     (2)
                  
                  
                     Az említett szakaszos bevezetési megközelítésben a következő szakaszba lépés nem automatikus. Az Európai Értékpapírpiaci Hatóságnak (ESMA) évente értékelést kell készítenie a Bizottság részére arról, hogy helyénvaló-e a következő szakaszba lépni. Az ESMA értékelésének elemeznie kell az érintett pénzügyi eszközök kereskedési volumenének alakulását a jelenlegi szakaszban, valamint előre kell jeleznie, hogy a következő szakaszba lépés milyen hatással lehet a rendelkezésre álló likviditásra és a piaci résztvevőkre. Adott esetben az ESMA-nak a jelentésével együtt egy módosított szabályozástechnikai standardot kell benyújtania, amellyel a következő szakaszhoz igazítják a küszöbértéket.
                  
               
                     (3)
                  
                  
                     Az ESMA 2021. július 22-én benyújtotta értékelését és a módosított szabályozástechnikai standardokat a Bizottságnak. Az ESMA megállapítja, hogy a 2020 első negyedéve és 2020 negyedik negyedéve között forgalmazott kötvények 1,57–2,58 %-a likvidnek minősült az S2. szakaszban alkalmazandó kritériumok alapján. Az S3. szakaszba lépés körülbelül 40 %-os növekedést jelent.
                  
               
                     (4)
                  
                  
                     Ami az SSTI-t illeti, az ESMA megállapítja, hogy az S2. szakaszból az S3. szakaszra való áttérés főként az államkötvényekkel és más államkötvényekkel való kereskedést fogja érinteni, mivel a növekedés ezen eszközök esetében lesz a legnagyobb. Ezekkel az eszközökkel azonban jellemzően 3–6 millió EUR közötti nagyságrendben kereskednek. Az ESMA ezért úgy véli, hogy az S3. szakaszra való áttérés kellően alacsony szinten tartaná a kereskedés előtti SSTI-t ahhoz, hogy megvédje a likviditásszolgáltatókat a nagy megbízásokból eredő piaci hatásoktól, miközben biztosítaná, hogy több likvid kötvényre vonatkozzon a kereskedés előtti átláthatóság.
                  
               
                     (5)
                  
                  
                     Figyelembe véve az ESMA által elvégzett értékelést, a kötvénypiacokat jellemző átláthatóság korlátozott szintjét, a piaci versenyre gyakorolt korlátozott hatásokat, valamint azt a tényt, hogy a küszöbérték még mindig kellően alacsony ahhoz, hogy megvédje a likviditásszolgáltatókat a nagy megbízásokból eredő lehetséges piaci hatásoktól, helyénvaló az S3. szakaszra áttérni a likvid piaccal rendelkező kötvények és a kötvényekre jellemző nagyságrend meghatározása tekintetében. Az S3. szakaszra való áttérésnek a likviditásra gyakorolt negatív hatás nélkül kell növelnie az átláthatóságot a kötvénypiacon.
                  
               
                     (6)
                  
                  
                     Az (EU) 2017/583 felhatalmazáson alapuló rendeletet ezért ennek megfelelően módosítani kell.
                  
               
                     (7)
                  
                  
                     E rendelet alapját az ESMA által a Bizottságnak benyújtott szabályozástechnikai standardtervezetek képezik.
                  
               
                     (8)
                  
                  
                     Az ESMA nyilvános konzultációt folytatott az e rendelet alapját képező szabályozástechnikai standardtervezetekről, elemezte az esetlegesen kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (3) 37. cikkével összhangban létrehozott Értékpapírpiaci Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            Az (EU) 2017/583 felhatalmazáson alapuló rendelet módosításai
            Az (EU) 2017/583 felhatalmazáson alapuló rendelet 17. cikke a következőképpen módosul:
            
                        a)
                     
                     
                        az (1) bekezdés helyébe a következő szöveg lép:
                        
                           „(1)   Azon kötvények azonosításához, amelyeknek a 6. cikk alkalmazásában és a 13. cikk (1) bekezdésének b) pontjában meghatározott módszertan szerint nincs likvid piacuk, az »átlagos napi ügyletszám« likviditási kritérium megközelítést kell alapul venni az S3. szakasznak (napi 7 kereskedés) megfelelő átlagos napi ügyletszám alkalmazásával.”;
                        
                     
                  
                        b)
                     
                     
                        a (3) bekezdés helyébe a következő szöveg lép:
                        
                           „(3)   A pénzügyi eszközre jellemző nagyságrend meghatározásához, az 5. cikk alkalmazásában és a 13. cikk (2) bekezdése b) pontjának i. alpontjában meghatározott módszertan szerint, a kereskedési percentilis tekintetében az S3. szakasznak megfelelő kereskedési percentilist (50. percentilis) kell alkalmazni.
                           A pénzügyi eszközre jellemző nagyságrend meghatározásához, az 5. cikk alkalmazásában és a 13. cikk (2) bekezdése b) pontjának ii–iv. alpontjában meghatározott módszertan szerint, a kereskedési percentilis tekintetében az S1. szakasznak megfelelő kereskedési percentilist (30. percentilis) kell alkalmazni.”.
                        
                     
                  
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. január 12-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 173., 2014.6.12., 84. o.
         
         
            (2)  A Bizottság (EU) 2017/583 felhatalmazáson alapuló rendelete (2016. július 14.) a pénzügyi eszközök piacairól szóló 600/2014/EU európai parlamenti és tanácsi rendeletnek a kötvényekkel, strukturált pénzügyi termékekkel, kibocsátási egységekkel és származtatott termékekkel kapcsolatos, kereskedési helyszínekre és befektetési vállalkozásokra vonatkozó átláthatósági követelményeket meghatározó szabályozástechnikai standardok tekintetében történő kiegészítéséről (HL L 87., 2017.3.31., 229. o.).
         
            (3)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).